Reagimi ndërkombëtar ndaj Kongresit me shumicë demokrate
Gazetarë evropianë dhe arabë e shohin me interes ndryshimin në Kongres, por tregojnë skepticizëm ndaj politikës së re të Presidentit Bu
Media ndërkombëtare po reagon me interesim ndaj kongresit të ri amerikan me shumicë demokrate dhe kryetares së parë grua të Dhomës së Përfaqësuesve, por me skepticizëm ndaj politikës së re të presidentit Bush për Irakun. Presidenti bëri thirrje për dërgimin në Irak të më shumë se 20 mijë trupave të tjera amerikane, ndërkohë që demokratët kishin lënë të kuptonin që para fjalimit se do ta kundërshtonin një plan të tillë. Strategjia e re e zotit Bush përfshin një paketë ekonomike prej 1 miliardë dollarësh si dhe objektiva politike për qeverinë irakiane. Shumica e reagimeve në Evropë kanë qënë pozitive ndaj kongresit të ri amerikan, por skeptike ndaj planit të presidentit Bush për të fituar luftën në Irak. Filip Zheli, shefi i byrosë amerikane për gazetën Lë Figaro, thotë se tipikisht francezët i shikojnë politikat amerikane nëpërmjet lentes së Xhorxh W. Bushit. Por Nadia Bilbasi, korrespondente e televizionit al-Arabija, thotë se popujt në botën arabe mendojnë se me një kongres të ri demokrat, presidenti Bush nuk do të ketë më pushtet të plotë në Irak. Por Mathias Rueb, shefi i zyrës së Uashingtonit të gazetës Frankfurter Allgemaine Caitung, thotë se njerzit në Gjermani vënë në dyshim nëse kongresi i ri me shumicë demokrate mund të ndryshojë ndjeshëm kursin në politikën e Irakut. Për shumicën e evropianëve Iraku është një çështje mbizotëruese. Filip Zheli i gazetës Lë Figaro është dakord me zotin Rueb lidhur me vendimin e presidentit për të dërguar trupa shtesë në Irak. Redaktori amerikan i gazetës The Times të Londrës, Xherard Bejkër, thotë se britanikët janë habitur me vendimin e presidentit Bush për të kërkuar dërgimin e më shumë trupave në Irak. Zoti Bejkër vuri në dukje se qeveria britanike mbështeti raportin e Grupit Studimor për Irakun, i cili bëri thirrje për një tërheqje graduale të trupave amerikane nga Iraku. Nadia Bilbasi e televizionit al-Arabija thotë se edhe shumica e njerzve në botën arabe e vënë në dyshim mundësinë e rivendosjes së sigurisë në Irak. Shumica e njerzve në botën arabe, shton ajo, vënë në dyshim nëse adnministrata e presidentit Bush do të jetë në gjendje të ringjallë procesin izraelito-palestinez të paqes, i cili sipas tyre është kyç për përparimin në Lindjen e Mesme. //kk//